
Text rozhodnutia
Súd: Krajský súd Košice Spisová značka: 9Co/190/2012 Identifikačné číslo súdneho spisu: 7108207925 Dátum vydania rozhodnutia: 03. 10. 2012 Meno a priezvisko sudcu, VSÚ: JUDr. Andrea Mazáková ECLI: ECLI:SK:KSKE:2012:7108207925.1 Uznesenie Krajský súd v Košiciach vo veci žalobkyne: L. I., nar. X.X.XXXX, bytom D. XX, P., okres M.Š. - D., zastúpenej JUDr. Klaudiou Azariovou, advokátkou so sídlom Košice, Kmeťová 26, proti žalovanej: U.. R. V. - X., so sídlom M., U. XX, zastúpenej JUDr . Dušanom Pavčíkom, advokátom so sídlom Košice, Kuzmányho 57, o 10 162,65 € s príslušenstvom, o návrhu žalobkyne na nariadenie predbežného opatrenia, o odvolaní žalobkyne proti uzneseniu Okresného súdu Košice I zo 4. júna 2012 č. k. 25C/161/2008-189, takto r o z h o d o l : P o t v r d z u j e uznesenie súdu prvého stupňa. o d ô v o d n e n i e : Napadnutým uznesením súd prvého stupňa zamietol návrh žalobkyne na nariadenie predbežného opatrenia, ktorým sa v konaní o zaplatenie 10 162,65 € s príslušenstvom titulom úhrady nájomného za užívanie nehnuteľností, ktorých je podielovou spoluvlastníčkou, domáha toho, aby žalovanej bola uložená povinnosť do 15 dní od právoplatnosti uznesenia zložiť peňažnú sumu 10 162,65 € do súdnej úschovy, a to až do právoplatného skončenia konania vo veci samej vedenej na Okresnom súde Košice I pod sp. zn. 25C/161/2008. Po vyhodnotení v návrhu na nariadenie predbežného opatrenia uvedených skutočností súd prvého stupňa dospel k záveru, že žalobkyňa nijako neosvedčila nárok, ktorému sa má predbežná ochrana poskytnúť. Dôvody, ktorými žalobkyňa odôvodňuje potrebu dočasnej úpravy (skutočnosť, že voči žalovanej je vedených viacero súdnych konaní, že sa rozviedla a pravdepodobne dôjde k vyporiadaniu BSM a tým k zhoršeniu jej majetkových pomerov, že žalovaná nie je ochotná seriózne riešiť daný stav, ignoruje zákony, morálku, dobré mravy a vyhýba sa súdnemu konaniu) nepovažoval za také, ktorými žalobkyňa osvedčila potrebu dočasnej úpravy do doby rozhodnutia súdu o veci samej. Pokiaľ žalobkyňa ako jeden z dôvodov na nariadenie predbežného opatrenia uvádza skutočnosť, že na nehnuteľný majetok vo výlučnom vlastníctve žalovanej bolo nariadené predbežné opatrenie, v zmysle ktorého je žalovanej uložený zákaz prevodu vlastníckeho práva, zriadenia vecného bremena alebo záložného práva, uzavretia nájomnej zmluvy alebo zmluvy o budúcej zmluve ohľadom presne špecifikovaných nehnuteľností v jej vlastníctve, čo žalobkyňa považuje za zabezpečenie výkonu rozhodnutia pre iného veriteľa (pre toho, na čí návrh bolo toto predbežné opatrenie nariadené), ohľadom toho súd prvého stupňa vyložil a uzavrel, že uvedený zákaz nakladať s majetkom neznamená, že majetok zabezpečuje pohľadávku toho veriteľa, ktorý podal návrh na nariadenie predbežného opatrenia, a preto vydaním tohto rozhodnutia nedošlo k zhoršeniu právneho postavenia žalobkyne v tu posudzovanom konaní. Konštatoval, že práve naopak, v prípade pre žalobkyňu priaznivého rozhodnutia súdu o veci samej, sa žalobkyňa môže domáhať uspokojenia svojho nároku práve aj z toho majetku žalovanej, ktorý bol zabezpečený predbežným opatrením, takže v konečnom dôsledku nariadené predbežné opatrenie žalovanej zakazujúce nakladať s nehnuteľnosťami v jej výlučnom vlastníctve je v prospech žalobkyne. Žalobkyňa uznesenie napadla včas podaným odvolaním. Namieta, že súd prvého stupňa sa dostatočne nevysporiadal s jej návrhom na nariadenie predbežného opatrenia a s rozhodnými skutočnosťami preukazujúcimi, že jej nárok na finančnú odplatu za neoprávnené užívanie pozemkov v jej vlastníctve je zo strany žalovanej reálne ohrozený a existuje dôvodná obava, že súdne rozhodnutie vo veci nebude možné vykonať, a teda pre žalobkyňu nebude mať reálny význam. Tvrdí, že napadnutým uznesením bolo porušené jej právo na spravodlivý proces a má tiež za to, že rozhodnutie je zmätočné a nepreskúmateľné, pretože nie je riadne odôvodnené. Vytýka tiež, že napadnuté rozhodnutie vychádza z nesprávneho právneho posúdenia veci, čo však bližšie nekonkretizuje. So závermi súdu vyjadrenými v napadnutom uznesení nesúhlasí. Je toho názoru, že v konaní osvedčila existenciu svojho nároku voči žalovanej a na základe dostupných informácií, za ktoré považuje katastrálny portál a súdne konania, súdu osvedčila skutočnosti odôvodňujúce obavu, že výkon rozhodnutia by bol ohrozený a taktiež jednoznačne preukázala skutočnosť, že žalovaná užíva pozemky vo vlastníctve žalobkyne bez právneho dôvodu už od roku 1997 a bez akejkoľvek protihodnoty, teda naplnila všetky zákonné predpoklady pre nariadenie predbežného opatrenia, pretože osvedčila pravdepodobnosť svojho nároku aj ohrozenie výkonu rozhodnutia. Poukazuje na súdne konania vedené na Okresnom súde Košice I pod sp. zn. 40C/67/2008 a 20C/161/2008 vedené na základe žalôb iných podielových spoluvlastníčok (U. Š.M. a K. M.) proti žalovanej, kde súd v oboch týchto konaniach vyhovel návrhom žalobkýň na nariadenie predbežného opatrenia zložením finančných prostriedkov vo výške žalobou uplatneného nároku do úschovy súdu, pretože v oboch prípadoch mal za to, že žalobkyňa osvedčila pravdepodobnosť svojho nároku, ako aj ohrozenie výkonu rozhodnutia, keď z vykonaného dokazovania mal za nepochybne preukázané, že žalovaná od roku 1997 užíva nehnuteľnosti, ktorých podielovými spoluvlastníčkami sú žalobkyne a že za ich užívanie im nezaplatila žiadnu úhradu. S poukazom na to, že všetok nehnuteľný majetok žalovanej je predmetom zákazu scudzenia v zmysle uznesenia Krajského súdu v Košiciach a že voči žalovanej je vedených niekoľko súdnych konaní s obdobným predmetom konania na návrh ďalších podielových spoluvlastníčok pozemkov pod rančom D., súd v týchto konaniach mal za to, že žalobkyňa osvedčila aj ohrozenie výkonu rozhodnutia. Odvolávajúc sa na uvedené súdne rozhodnutia žalobkyňa má za to, že osvedčila základné predpoklady nevyhnutné pre nariadenie predbežného opatrenia. Zo všetkých uvedených dôvodov navrhuje, aby odvolací súd napadnuté uznesenie zmenil a aby návrhu na nariadenie predbežného opatrenia vyhovel. Žalovaná sa k odvolaniu nevyjadrila. Krajský súd v Košiciach ako súd odvolací po zistení, že odvolanie podala včas účastníčka konania proti rozhodnutiu, proti ktorému je tento opravný prostriedok prípustný, postupom bez nariadenia odvolacieho pojednávania (§ 214 ods. O.s.p.) preskúmal napadnuté uznesenie v medziach daných rozsahom a dôvodmi odvolania (§ 212 ods. 1 O.s.p.) a dospel k záveru, že odvolanie žalobcu je nedôvodné, napadnuté uznesenie súdu prvého stupňa je vecne správne a je dôvodné ho potvrdiť (§ 219 ods. 1 O.s.p.). Skutočnosti, z ktorých sa vyvodzuje dôvodnosť návrhu na nariadenie predbežného opatrenia nemusia byť preukázané dôkazmi. Pre nariadenie predbežného opatrenia je postačujúce, pokiaľ sú okolnosti, z ktorých sa vyvodzuje opodstatnenosť návrhu na toto dočasné opatrenie, aspoň osvedčené. Znamená to, že nárok nemusí byť dokázaný, musí však byť aspoň osvedčený. Osvedčenie znamená, že súd pomocou ponúknutých dôkazných prostriedkov zisťuje najvýznamnejšie skutočnosti. Preukázanie alebo aspoň osvedčenie skutočností odôvodňujúcich nariadenie predbežného opatrenia sa posudzuje len podľa obsahu návrhu a k nemu pripojených, prípadne dodatočne predložených listín a skutkových okolností z nich vyplývajúcich, ale aj dôvodnosti návrhu z hľadiska právneho posúdenia veci. Procesnú zodpovednosť za to, či tvrdené skutočnosti sú aspoň osvedčené, t.j. či sa javia aspoň pravdepodobnými, nesie navrhovateľ predbežného opatrenia. Všetky zákonné podmienky pre nariadenie predbežného opatrenia (1. osvedčenie nároku, ktorému sa má navrhovaným predbežným opatrením poskytnúť ochrana, 2. osvedčenie naliehavosti potreby dočasnej úpravy pomerov účastníkov alebo osvedčenie obavy z ohrozenia výkonu súdneho rozhodnutia a 3. preukázanie vzťahu navrhovaného predbežného opatrenia k predmetu konania vo veci samej), musia byť splnené kumulatívne a je povinnosťou súdu dôsledne skúmať ich splnenie každú jednotlivo, ako aj v ich vzájomnej súvislosti . V prejednávanom prípade žalobkyňa odôvodňuje potrebu okamžitého zásahu súdu vo forme predbežného opatrenia s odvolaním sa na to, že je dôvodná obava, že by výkon súdneho rozhodnutia bol ohrozený. Potreba pre nariadenie takéhoto predbežného opatrenia však nie je daná v takom prípade, kedy navrhovateľ predbežného opatrenia uvádza v návrhu také skutkové dôkazy, že z ich právneho posúdenia vyplýva, že návrh nie je dôvodný, čo je daný prípad. V prejednávanom prípade z obsahu spisu je zrejmé, že nie sú splnené všetky zákonné podmienky pre nariadenie predbežného opatrenia. Je na žalobkyni, ako navrhovateľke predbežného opatrenia, pokiaľ chce byť úspešná, aby osvedčila pravdepodobnosť toho, že žalovaná sa chystá konať takým spôsobom, že žalobca sa prípadným núteným výkonom rozhodnutia nebude môcť domôcť svojich práv v danom prípade na zaplatenie právoplatne priznaného práva na peňažné plnenie proti žalovanej ako budúcej povinnej, pretože v dôsledku tohto jej konania dochádza k znižovaniu hodnoty majetku žalovanej, ktoré by bolo možné výkonom rozhodnutia postihnúť, alebo že sa dopúšťa iného konania, ktoré podstatnou mierou nepriaznivo ovplyvňuje majetkové pomery žalovanej. Ak by sme totiž pripustili opak, súd by návrhu na nariadenie predbežného opatrenia musel bez ďalšieho vyhovieť zakaždým, keď to účastník navrhne a dokonca v konaniach, kde návrh nie je potrebný, by predbežné opatrenie musel vydať bez návrhu. V prejednávanom prípade žalobkyňa takéto skutočnosti netvrdila ani nedokazovala, neosvedčila ani skutočnosti, ktoré by nasvedčovali ohrozeniu prípadného budúceho výkonu súdneho rozhodnutia konaním žalovanej smerujúcim k nakladaniu s jej majetkom, pričom nepreukázala ani jej prípadný úmysel alebo snahu zbaviť sa svojho majetku s cieľom ukrátiť žalobkyňu na jej právach. Samotná skutočnosť, že proti žalovanej sa vedú viaceré súdne konania, kde celková hodnota voči nej uplatnených pohľadávok je 76 825,02 € s príslušenstvom a ani skutočnosť, že žalobkyňa sa rozviedla, a preto zrejme v blízkej budúcnosti dôjde k vyporiadaniu jej BSM s bývalým manželom, a teda zrejme k zhoršeniu jej majetkových pomerov, nie je osvedčením ohrozenosti výkonu súdneho rozhodnutia. Samotná existencia spomínaných súdnych konaní nepochybne nie je osvedčením toho, že žalovaná sa chystá nakladať so svojím majetkom takým spôsobom, že výkon rozhodnutia v posudzovanej veci by bol ohrozený. Uplatňovať svoje práva žalobou podanou na súde patrí k základným právam a slobodám zakotveným v článkoch 46 až 50 Ústavy SR, preto samotná okolnosť, že proti žalovanej sa vedie súdne konanie, prípadne aj viacero súdnych konaní o zaplatenie pomerne vysokej peňažnej sumy, pričom ich výsledok je v tomto štádiu konania neistý, to znamená môže vyznieť ako v neprospech žalovanej, tak rovnako môže vyznieť aj v jej prospech, nemôže byť relevantným dôvodom na nariadenie predbežného opatrenia. Takisto ani tá skutočnosť, že v iných súdnych konaniach vedených na základe žalôb ďalších spoluvlastníčok predmetných nehnuteľností na tom istom skutkovom základe súdy vyhoveli návrhu na nariadenie predbežného opatrenia zložením peňažnej sumy do úschovy, nie je skutočnosťou preukazujúcou ani osvedčujúcou to, že návrh žalobkyne v tejto posudzovanej veci by mal byť z toho dôvodu opodstatnený. Žalobkyňa v odvolaní neuviedla žiaden dôvod, pre ktorý by napadnuté uznesenie bolo nesprávne, len opakuje dôvody už uvedené v samotnom návrhu na nariadenie predbežného opatrenia a tvrdí, že tieto sú dostatočné na to, aby jej návrhu súd vyhovel. Namieta síce, že napadnuté uznesenie je zmätočné a nepreskúmateľné pre nedostatok dôvodov a tiež, že vychádza z nesprávneho právneho posúdenia veci, bližšie však neuvádza, v čom konkrétne vidí namietanú zmätočnosť a nepreskúmateľnosť rozhodnutia ani nesprávne právne posúdenie veci. Odvolací súd sa z vyššie uvedených dôvodov stotožňuje so záverom súdu prvého stupňa, že žalobkyňa neosvedčila základné predpoklady pre nariadenie predbežného opatrenia. Dospel k záveru, že súd rozhodol vecne správne, pokiaľ návrh na nariadenie predbežného opatrenia zamietol a že správne sú aj dôvody jeho uznesenia, s ktorými sa odvolací súd v plnom rozsahu stotožňuje a na ktoré poukazuje (§ 219 ods. 2 O.s.p.). Toto uznesenie senát Krajského súdu v Košiciach prijal pomerom hlasov 3 : 0 (§ 3 ods. 9 zákona č. 747/2005 Z. z. o súdoch v znení neskorších zmien. Poučenie: Proti tomuto uzneseniu odvolanie n i e j e prípustné.

